લંડન : ઈંગ્લેન્ડ અને ભારત વચ્ચે કેનિંગ્ટન ઑવલ ખાતે રમાયેલી 5મી અને છેલ્લી ટેસ્ટમાં છેલ્લો દિવસ ઈંગ્લેન્ડ માટે પડકારભર્યો રહ્યો હતો. મેચના પાંચમા દિવસે ભારત જીત માટે 464 રનના વિશાળ ટાર્ગેટનો પીછો કરી રહ્યું હતું. ઈંગ્લિશ ખેલાડીઓએ અજિંક્ય રહાણે અને હનુમા વિહારીને તો જલ્દી આઉટ કરી લીધા હતા પણ બાદમાં કે એલ રાહુલ અને ઋષભ પંતની જોડીએ જે રીતે બેટિંગ કરી તે જોઈને ઈંગ્લેન્ડને પરસેવો છૂટી ગયો. બંનેએ 45 ઓવર સુધી બેટિંગ કરી અને લાગ્યું કે, બંને મળીને મેચને ભારતના પક્ષમાં લઈ ગયા છે પણ આદિલ રાશિદના એક બોલે આખી મેચનો તખ્તો પલટી નાખ્યો.